Vyčlenila sa celková suma 2 267 574 462 EUR, z ktorej sa príjemcom do 31. decembra 2018 vyplatilo 1 669 370 233 EUR. Platby sú podmienené pevným záväzkom príjemcov realizovať projekt prostredníctvom konečného investičného rozhodnutia.

Podstatný pokrok dosiahli realizátori integrácie veternej energie na mori (OWE) do elektrizačnej sústavy a realizátori posledného zostávajúceho projektu zachytávania a ukladania CO2 (CCS) sa rozhodli ukončiť finančnú podporu projektu.

V tejto správe sa za každú časť programu EEPO uvádza, aký pokrok bol dosiahnutý pri realizácii projektov a realizácii Európskeho fondu pre energetickú efektívnosť (EEEF). Táto správa nadväzuje na správu, ktorá bola prijatá v roku 2018 . Týka sa realizácie projektov v období od 31. augusta 2016 do 31. decembra 2018 a platieb realizovaných počas tohto obdobia.

Odolná infraštruktúra je základom energetickej únie. V roku 2018 sa do prevádzky uviedli dôležité projekty v oblasti prepojenia energetických sietí a významne sa posilnila regionálna spolupráca.

1.1. Doterajší pokrok

Doteraz bolo dokončených 38 (o 3 viac v porovnaní s rokom 2017) zo 44 projektov infraštruktúry, štyri boli ukončené a dva projekty prebiehajú.

V odvetví elektriny bolo dokončených všetkých 12 projektov (o 2 viac v porovnaní s rokom 2017).

V oblasti plynovodného prepojenia bolo dokončených 13 (o 1 viac v porovnaní s rokom 2017) z 18 projektov, dva postupujú podľa nového zmeneného harmonogramu a tri boli ukončené.

V oblasti projektov spätného toku a prepojení v strednej a východnej Európe bolo dokončených 13 projektov a jeden projekt v Rumunsku Komisia ukončila v septembri 2014.

Od poslednej správy o realizácii EEPO možno vyzdvihnúť najmä pokrok v týchto oblastiach:

–Prepojenie Grécko – Bulharsko (IGB) je kľúčovou trasou na prepravu plynu z TAP a gréckeho skvapalneného zemného plynu na sever a je dôležitým projektom na diverzifikáciu dodávok plynu v regióne juhovýchodnej Európy. Ide o projekt spoločného záujmu (PCI 6.8.1) a prioritný projekt v oblasti energetickej konektivity v strednej a juhovýchodnej Európe (CESEC). Komisia od začiatku tomuto projektu poskytla politickú a finančnú podporu. Projekt získal 45 miliónov EUR z Európskeho energetického programu pre oživenie a 39 miliónov EUR z Európskeho fondu regionálneho rozvoja. V roku 2018 sa v rámci projektu dosiahol ďalší pokrok. Na júnovom zasadnutí ministrov CESEC v Sofii bolo medzi spoločnosťou Bulgarian Energy Holding a Európskou investičnou bankou podpísané memorandum o porozumení týkajúce sa úveru na tento projekt. V júli 2018 získal projekt od Komisie výnimku z právnych predpisov EÚ v oblasti energetiky vrátane čiastočnej výnimky z pravidiel pre prístup tretích strán. Komisia schválila aj štátnu pomoc na verejnú podporu a prístup k bulharským štrukturálnym fondom. Realizácia projektu úspešne napreduje, všetky postupy verejného obstarávania boli dokončené a na konci mája 2019 sa začala výstavba.

–Ministerstvo energetiky, obchodu, priemyslu a cestovného ruchu v Cyperskej republike pripravuje v súčasnosti realizáciu prijímacieho terminálu zemného plynu, ktorý prispeje k diverzifikácii cyperského energetického mixu a prispeje k ukončeniu energetickej izolácie ostrova, ako aj k uľahčeniu hospodárskej súťaže v oblasti výroby elektriny zo zemného plynu nezávislými výrobcami. Očakáva sa, že do roku 2021 vstúpi zemný plyn na cyperský trh.

V súčasnosti sa predpokladá, že tieto dva prebiehajúce projekty by mali byť dokončené do konca roka 2021 a do konca roka 2022.

2. Projekty veternej energie na mori

2.1. Doterajší pokrok

Podprogram pre veternú energiu na mori pozostával z 9 projektov, pričom podpora vo výške 565 miliónov EUR bola rozdelená medzi dve hlavné oblasti činností:

– rozsiahle testovanie, výrobu a rozmiestňovanie inovačných turbín a základových konštrukcií na mori (6 projektov) a

– rozvoj modulárnych riešení integrovania prenosu veľkých objemov veternej energie do elektrizačnej sústavy (3 projekty).

Štyri z deviatich projektov boli dokončené a dva boli ukončené predčasne. Na projekty sa vyplatilo 341 639 214 EUR (po odpočítaní príkazov na vymáhanie). Tri zvyšné projekty prebiehajú.

2.2. Doterajší pokrok podľa odvetví

2.2.1. Pokrok v oblasti inovačných turbín a konštrukcií na mori